Täna ilmus eestlannast modelli Alexandra Elizabeth Ljadovi, artistinimega Majorlilkween debüütsingel "Bound". Alexandra on loo autor nii muusikas kui sõnas ja on ka video lavastaja ja kaasmonteerija.
Modellindusega maailmas karastunud nooruke eestlanna Alexandra Elizabeth Ljadov on nüüdsest tuntud hip hop artistina Majorlilkween.
Neljapäeval ilmunud singel "Bound" on Alexandra enda looming nii sõnas kui ka muusikas. Vaid aasta tagasi ei osanud ta muusikakarjäärist undki näha: "Mu tee muusika juurde sai alguse sõpradega naljatades inglise keeles freestyle'imisest. Pool aastat hiljem justkui kargasid mul erinevad mõtted räppidena peas, kuni otsustasin need igaks juhuks üles kirjutada. Siis tuli mõte, et teeks need salmid ka päriselt looks ning tänaseks on sellest kujunenud sõltuvus, sest enese emotsioonide ja mõtete teksti panemine on minu jaoks kui teraapia. Kui on hea tuju, siis tuleb lõbus räpp, kui on paha tuju, siis agressiivne või kurb," lausus ta.
Oma muusikaga tahab Majorlilkween julgustada inimesi ennast väljendama oma autentses vormis. ""Bound" sõnum on, et inimene kuulub ainult iseendale. Inglise keeles on väljend to this ego i am bound - sa ei pea tegema asju nii nagu teised tahavad või arvavad, et hea on. Enda elust tuleb välja lõigata negatiivsed mõjud ning oma väärtust peab teadma. Võib kõlada klišeena, aga päeva lõpuks pead sa ise õnnelik olema," võttis Alexandra oma mõtted kokku.
Debüütsingli muusikavideo on Alexandra enda lavastatud. "Tahtsin, et videos oleks esindatud kõikides vanustes naised, sest ühiskonnas on arusaam, et teatud vanusest on naised liiga vanad, et elu täiel rinnal nautida ja megašikk või vastupidi überbeib olla," arutles neiu. Video on filmitud New Yorgis kahe päeva vältel nii stuudios kui linnast väljas vabas looduses.
Toimetaja: Rutt Ernits